Teenager spredte panik i sydjyske Hovborg - klatrede op i høj mast efter togt gennem byen

Ved du noget? Så hører vi gerne fra dig. Send en mail til 1224@eb.dk eller sms 1224 (koster almindelig sms-takst)

Bevæbnet med en machete gik en 19-årig mand fra Hovborg ved Vejen i morges amok i sin hjemby og smadrede over 100 vinduer i et lokalt kulturhus.

Teenageren havde en halv meter lang machete i hånden på sin færd gennem byen. Politiet måtte bede de lokale beboere om at holde sig borte fra gader og fortove, fordi den unge mand blev betragtet som farlig og utilregnelig.

Til sidst begyndte han at klatre op i en høj tv-mast. Selv om politiet på det tidspunkt var ankommet til byen, fortsatte den 19-årige uanfægtet sin klatretur. Han nåede hele vejen op i toppen og blev der, indtil det lykkedes en politiforhandler at overtale ham til at klatre ned igen.

Til jv.dk siger politiets vagtchef, Ivan Gohr Jensen, at brandvæsnet stod klar med bl.a. en stigevogn.

- Men stigevognen kunne dog ikke nå derop, og derfor var det op til politiets dygtige forhandlere at overtale ham til at komme ned.

- Det lykkedes efter mere end en time, og manden er heldigvis uskadt, siger vagtchefen.

Efterfølgende blev den unge mand anholdt og bragt til sygehuset i Esbjerg, hvor han er indlagt.

Politiet sigter den 19-årige for groft hærværk, for ulovlig våbenbesiddelse og for trusler på livet. Ingen andre personer kom til skade under den langvarige episode.

Ved du noget? Så hører vi gerne fra dig. Send en mail til 1224@eb.dk eller sms 1224 (koster almindelig sms-takst)